KOMISIJOS SPRENDIMAS
2005 m. birželio 15 d.
dėl tyrimo pagal EB sutarties 82 straipsnį ir EEE susitarimo 54 straipsnį
(Byla COMP/A.37.507/F3 - AstraZeneca) (1)
(pranešta dokumentu Nr. C(2005) 1757)
(Tik tekstai anglų ir švedų kalbomis yra autentiški)
(Tekstas svarbus EEE)
(2006/857/EB)
2005 m. birželio 15 d. Komisija priėmė sprendimą dėl tyrimo pagal EB sutarties 82 straipsnį ir EEE susitarimo 54 straipsnį. Remdamasi Reglamento (EB) Nr. 1/2003 (2) 30 straipsnio nuostatomis, Komisija skelbia šalių pavadinimus ir pagrindinį sprendimo turinį, įskaitant skirtas nuobaudas, atsižvelgdama į teisėtą bendrovių interesą apsaugoti savo verslo paslaptis. Nekonfidencialią viso sprendimo teksto versiją autentiškomis kalbomis (anglų ir švedų) galima rasti Konkurencijos GD tinklalapyje http://europa.eu.int/comm/competition/index_en.html
1. PAŽEIDIMŲ SANTRAUKA
Pažeidėjai ir pažeidimų pobūdis
Sprendimas skiriamas Švedijos įmonei AstraZeneca AB ir Jungtinės Karalystės įmonei AstraZeneca Plc (toliau - AZ), nes jos pažeidė EB sutarties 82 straipsnį ir EEE susitarimo 54 straipsnį.
Pažeidimai yra susiję su AZ piktnaudžiavimu vyriausybės procedūromis septyniose EEE susitariančiose valstybėse siekiant neleisti nepatentuotus vaistus gaminančioms įmonėms ir, antrojo pažeidimo atveju - lygiagretiems prekiautojams, sudaryti konkurencijos AZ medicininiam produktui Losec. Pirmuoju piktnaudžiavimo atveju buvo pažeistas Tarybos reglamentas (3) (toliau - Papildomos apsaugos liudijimo reglamentas), kuriuo remiantis medicinos produktams taikoma pagrindinio patento teikiama apsauga. Antruoju piktnaudžiavimo atveju buvo pažeista tvarka, susijusi su leidimu prekiauti medicinos produktais.
Atitinkama rinka ir dominavimas
Atitinkamą rinką sudaro nacionalinės protonų siurblio inhibitorių (toliau - PSI), kurie parduodami pagal receptą gydant ligas, susijusias su virškinamojo trakto rūgštingumu (pvz., opas) rinkos. AZ preparatas Losec buvo pirmasis PSI. Sprendime nustatyta, kad PSI rinka gali būti sukurta vėliausiai nuo 1993 m. Belgijoje, Danijoje, Vokietijoje, Nyderlanduose, Švedijoje ir Jungtinėje Karalystėje, o nuo 1992 m. - Norvegijoje.
Sprendime nustatoma, kad PSI rinkoje Belgijoje, Nyderlanduose, Švedijoje (nuo 1993 m. iki 2000 m. pabaigos), Norvegijoje (nuo 1994 m. iki 2000 m. pabaigos), Danijoje ir Jungtinėje Karalystėje (nuo 1993 m. iki 1999 m. pabaigos) ir Vokietijoje (nuo 1993 m. iki 1997 m. pabaigos) AZ padėtis buvo dominuojanti.
Pirmasis pažeidimas
EB sutarties 82 straipsnio ir EEE susitarimo 54 straipsnio pirmąjį pažeidimą sudaro bendras ir besitęsiantis AZ piktnaudžiavimas sąmoningai pateikiant klaidingą informaciją patentų biurams Belgijoje, Danijoje, Vokietijoje, Nyderlanduose, Norvegijoje ir Jungtinėje Karalystėje, ir nacionaliniams teismams Vokietijoje ir Norvegijoje.
AZ klaidingą informaciją iš pradžių teikė kreipdamasi į keletą patentų biurų 1993 m. birželio mėn. ir 1994 m. gruodžio mėn. EEE teritorijoje, siekdama suteikti papildomą apsaugą omeprazole (kuri yra aktyvi medžiaga AZ produkte Losec), įgydama vadinamuosius papildomos apsaugos liudijimus.
Antrasis pažeidimas
EB sutarties 82 straipsnio ir EEE susitarimo 54 straipsnio antrąjį pažeidimą sudaro bendras ir besitęsiantis AZ piktnaudžiavimas reikalaujant išregistruoti leidimą prekiauti Losec kapsulėmis Danijoje, Norvegijoje ir Švedijoje, kartu išimant iš apyvartos Losec kapsules ir pakeičiant jas Losec MUPS tabletėmis šiose trijose šalyse.
2. BAUDOS
Sprendime prieinama prie išvados, kad dėl pažeidimų pobūdžio ir jų geografinės aprėpties pažeidimai laikomi rimtais.
Apibūdinant pažeidimus kaip rimtus atsižvelgiama į tai, kad šiuo atveju piktnaudžiavimas pasižymėjo specifiniais ir naujoviškais pasitelktų priemonių bruožais, kurių negalima pavadinti aiškiais.
Sprendime taip pat atsižvelgiama į tai, kad AstraZeneca Pls yra solidariai atsakinga tik už pažeidimus nuo 1999 m. balandžio 6 d., kai susijungė Astra AB (šiuo metu - AstraZeneca AB) ir Zeneca Plc.
60 000 000 EUR bauda dalinama taip: AstraZeneca AB ir AstraZeneca turi solidariai sumokėti 46 000 000 EUR, o AstraZeneca AB individualiai turi sumokėti 14 000 000 EUR baudą.